b'\n_START_ARTICLE_\nMladoletnik\n_START_PARAGRAPH_\nMladoletnik oz. mladoletnica je oseba, ki \xc5\xa1e ni dosegla polnoletnosti, t. j. starosti, ki je po zakonu lo\xc4\x8dnica med otrokom in odraslim. V ve\xc4\x8dini dr\xc5\xbeav je to 18 let, ponekod pa manj (na primer 15 let oz. ob dosegu spolne zrelosti v Saudovi Arabiji) ali ve\xc4\x8d (do 21 let). Tudi Konvencija o otrokovih pravicah postavlja mejo na 18 let._NEWLINE_S statusom mladoletnika so povezane nekatere zakonske omejitve, pri \xc4\x8demer pa se ureditev med dr\xc5\xbeavami zelo razlikuje in tudi pravice, ki so povezane s posameznikovo sposobnostjo skrbeti zase, niso vse vezane na polnoletnost. Tako se v Zdru\xc5\xbeenih dr\xc5\xbeavah Amerike, ki sicer upo\xc5\xa1tevajo mejo polnoletnosti 18 let, po zakonu o prodaji alkoholnih pija\xc4\x8d kot mladoletne obravnavajo tudi osebe do dopolnjenega 21. leta starosti._NEWLINE_Varstvo mladoletnikov v Sloveniji ureja Zakon o zakonski zvezi in dru\xc5\xbeinskih razmerjih (ZZZDR), po katerem je kot mladoletnik opredeljena oseba do dopolnjenega 18. leta starosti. Do te starosti so zanjo odgovorni star\xc5\xa1i ali zakoniti skrbniki in lahko sprejemajo odlo\xc4\x8ditve v njenem imenu. Del pravic, povezanih s sposobnostjo odlo\xc4\x8danja o sebi, slovenska zakonodaja priznava \xc5\xbee osebam po dopolnjenem 15. letu starosti; med njimi sta sklenitev zakonske zveze in poslovna sposobnost (pravica do sklepanja poslov), vendar pod nadzorom pristojnega Centra za socialno delo. Meja 15 let starosti velja tudi pri odlo\xc4\x8danju o zdravstveni oskrbi po Zakonu o pacientovih pravicah.'